ནང་བསྟན་དཔལ་འབྱོར་རིག་པའི་གོ་དོན།ལ་ལས་དཔལ་འབྱོར་རིག་པ་ཟེར་དུས་ཚོང་རྒྱག་སྤྱད་དང་སྒོར་མོ་འཚོལ་བྱེད་ཀྱི་རིག་པ་ཞིག་ཏུ་ངོས་འཛིན་པ་ནི་ནང་བསྟན་གྱི་དཔལ་འབྱོར་རིག་པ་དང་ལྷག་པར་དཔལ་འབྱོར་རིག་པ་ཞེས་པའི་མིང་ཙམ་ལ་ཡང་གོ་བ་མ་ཆགས་པའི་སྐད་ཆ་ཞིག་རེད།དཔལ་འབྱོར་རིག་པ་ཞེས་པའི་ཐ་སྙད་ཙམ་ལ་ཡང་གོ་བ་མ་ལོན་ན་ནང་བསྟན་དཔལ་འབྱོར་རིག་པ་དཔྱད་བརྗོད་སྤེལ་བའི་གཞི་མེད་པར་གྱུར་པ་ཡིན་པས་བརྒྱ་བཤད་སྟོང་བཤད་མཐའ་དག་ཚིག་སྟོང་དུ་འགྱུར་འགྲོ།དེང་རབས་དཔལ་འབྱོར་རིག་པའི་འགྲེལ་སྟངས་ལྟར་ན།དཔལ་འབྱོར་རིག་པ་ཞེས་པ་ནི་དངོས་པའི་རྒྱུ་ཆར་ཞིབ་འཇུག་དང་།ཐོན་སྐྱེད་ཀྱི་ཁྲོད་དུ་དཔལ་འབྱོར་གྱི་འབྲེལ་བ་དང་།སྒྲུབ་སྟངས།བེད་སྤྱད་སོགས་ལ་ཞིབ་འཇུག་བྱེད་པའི་རིག་ཚན་གྱི་མིང་ཡིན་ལ་ཁོ་བོས་ནང་བསྟན་དཔལ་འབྱོར་རིག་པ་ལས་ཀྱང་ངས་འདི་ནས་སྟབས་བདེ་བའི་ངང་ནས་བཤད་ན་དཔལ་འབྱོར་རིག་པ་ནི་དཔལ་འབྱོར་སྒྲུབ་སྟངས་དང་དཔལ་འབྱོར་སྤྱོད་སྟངས།དཔལ་འབྱོར་དང་མིའི་བར་གྱི་འབྲེལ་བ་ཇི་ལྟར་ཐག་གཅོད་པའི་གཞུང་ལུགས་ཤིག་རེད་ཅེས་གསལ་བོར་བཤད་ཡོད།དེ་བས་ནང་བསྟན་དཔལ་འབྱོར་རིག་པའི་གོ་དོན་ནི་མཁས་དབང་ཕེ་ཡུ་ཐོ་ཡིས།ནང་བསྟན་རྨང་གཞི་བྱས་པའི་ནང་བསྟན་དཔལ་འབྱོར་རིག་པ་ལ་ནང་བསྟན་དཔལ་འབྱོར་རིག་པ་ཟེར་བས།རང་སྐྱ་ཐུབ་པའི་རིག་ཚན་ཞིག་མ་ཡིན་པར་གཞན་དང་འབྲེལ་ཡོད་པའི་རིག་ཚན་ཞིག་ཡིན་ལ།འདིས་སྤྱི་ཚོགས་དང་མི་སྒེར།ཁོར་ཡུག་བཅས་ཕུན་ཚུན་བརྟེན་ནས་འཚོ་བའི་དམིགས་ཡུལ་ལ་དགེ་མཚན་ཆེན་པོ་གདོན་ཐུབ་ཅེས་གསུངས་པ་ལྟར་ཡིན།ད་དུང་གསལ་བོར་བཤད་དགོས་པ་ཞིག་ནི་ངས་བཤད་པའི་ནང་བསྟན་དཔལ་འབྱོར་རིག་པ་ནི་ནང་བསྟན་དཔལ་འབྱོར་རིག་པའི་ཐོག་མའི་ལྒིང་བྱ་ཡིན་པས་དེ་ལས་བཤད་པ་དག་སྟོན་པ་སངས་རྒྱས་ཀྱིས་དངོས་སུ་གསུངས་པ་འབའ་ཞིག་ཡིན།